b'\n_START_ARTICLE_\nMasutatsu Oyama\n_START_SECTION_\nJaunyst\xc4\x97\n_START_PARAGRAPH_\nOyama gim\xc4\x97 1923 m. liepos 27 d. viename ma\xc5\xbeame piet\xc5\xb3 Kor\xc4\x97jos kaimelyje Gimd\xc5\xbee, dabartin\xc4\x97j\xc4\x97 Piet\xc5\xb3 Kor\xc4\x97jos teritorijoje, Japonijos kolonizacijos laikais. Jaunas Oyama buvo nusi\xc5\xb3stas \xc4\xaf Mand\xc5\xbe\xc5\xabrij\xc4\x85, kur gyveno su savo seserimi. B\xc5\xabdamas devyneri\xc5\xb3 met\xc5\xb3, su \xc5\xabkyje dirban\xc4\x8dio kor\xc4\x97jie\xc4\x8dio Yi pagalba, prad\xc4\x97jo treniruotis Kempo stili\xc5\xb3 Shaku \xe2\x80\x93 riki. B\xc5\xabdamas 12 met\xc5\xb3 Oyama gr\xc4\xaf\xc5\xbeo \xc4\xaf Kor\xc4\x97j\xc4\x85 ir toliau treniravosi kor\xc4\x97jieti\xc5\xa1k\xc4\x85 kovos men\xc4\x85 Taiken._NEWLINE_1938 m. b\xc5\xabdamas 15 met\xc5\xb3 Oyama i\xc5\xa1keliavo \xc4\xaf Japonij\xc4\x85 tik\xc4\x97damasis tapti karinio l\xc4\x97ktuvo pilotu. B\xc5\xabdamas vienas Tokijuje, jis jaut\xc4\x97si kaip ten nepageidaujamas kor\xc4\x97jietis ir gail\xc4\x97josi savo apsisprendimo. Laimingo atsitiktinumo d\xc4\x97ka Oyama susipa\xc5\xbeino su kor\xc4\x97jieti\xc5\xa1kos kilm\xc4\x97s \xc5\xa1eima, kuri j\xc4\xaf ir priglaud\xc4\x97. Tuo metu buvo \xc4\xafprasta, kad kor\xc4\x97jie\xc4\x8diai imigrantai pasivadindavo japoni\xc5\xa1kais vardais, nes taip juos lengviau priimdavo japoni\xc5\xa1ka visuomen\xc4\x97. Savo glob\xc4\x97jo garbei pasivadino vardu Oyama. Glob\xc4\x97jo \xc5\xa1eima tur\xc4\x97jo dar du s\xc5\xabnus \xe2\x80\x93 Shigeru ir Yasuhiko, kurie v\xc4\x97liau tapo pirmaisiais Oyamos mokiniais ir \xc5\xbeinomais Kyokushinkai-kan dalyviais.\n_START_SECTION_\nKarate\n_START_PARAGRAPH_\nNepaisydamas sunkum\xc5\xb3 svetimoje \xc5\xa1alyje Oyama ir toliau mok\xc4\x97si kovos men\xc5\xb3 ir t\xc4\x99s\xc4\x97 bokso ir dziudo treniruotes. Vien\xc4\x85 dien\xc4\x85 jis pasteb\xc4\x97jo Okinavos karate moksleivius ir buvo suva\xc5\xbe\xc4\x97tas. Tuomet \xc4\xafstojo \xc4\xaf Taku\xc5\xa1ioku universitet\xc4\x85 tam, kad gal\xc4\x97t\xc5\xb3 mokytis Shotokan \xe2\x80\x93 karate pas Gishin Funakoshi. V\xc4\x97liau Oyama pasakodavo apie Funakoshi kaip jo gerbiam\xc4\x85 karate mokytoj\xc4\x85 ir atsiliepdavo pagarbiai apie jo \xc5\xa1velni\xc4\x85, bet galing\xc4\x85 siel\xc4\x85. Oyama sak\xc4\x97, kad i\xc5\xa1 daugelio dalyk\xc5\xb3, kuri\xc5\xb3 jis i\xc5\xa1moko pas Funakoshi, svarbiausia buvo Kata._NEWLINE_B\xc5\xabdamas 18 met\xc5\xb3 Oyama buvo Nidan (2 Dan), o kai b\xc5\xabdamas 20 met\xc5\xb3 \xc4\xafstojo \xc4\xaf imperatori\xc5\xa1k\xc4\x85j\xc4\x85 Japonijos armij\xc4\x85, buvo Yondan (4 Dan). Nepaisant to, jis ir toliau rimtai treniravosi dziudo._NEWLINE_Japonijos kapituliacija Antrame pasauliniame kare u\xc5\xbebaig\xc4\x97 Oyamos karin\xc4\x99 karjer\xc4\x85. Naujai priimtos gimtin\xc4\x97s pralaim\xc4\x97to karo na\xc5\xa1ta pasidar\xc4\x97 Oyamai tiesiog nepaken\xc4\x8diama._NEWLINE__NEWLINE_Na\xc5\xa1ta ved\xc4\x97 prie problem\xc5\xb3 ir Oyamai atrod\xc4\x97, kad vis m\xc4\x97tosi i\xc5\xa1 vienos pus\xc4\x97s \xc4\xaf kit\xc4\x85. Palau\xc5\xbetos dvasios Oyama \xc4\xafstojo \xc4\xaf nusikalt\xc4\x97li\xc5\xb3 sindikat\xc4\x85. D\xc4\x97l nusikalstam\xc5\xb3 ry\xc5\xa1i\xc5\xb3 Oyama tur\xc4\x97jo 6 m\xc4\x97nesius praleisti kal\xc4\x97jime._NEWLINE_Po paleidimo Oyama jaut\xc4\x97 poreik\xc4\xaf atgailauti u\xc5\xbe savo ankstensnius veiksmus ir vienintel\xc4\x97 i\xc5\xa1eitis tam buvo atsidavimas kovos men\xc5\xb3 treniruot\xc4\x97ms, kurias jis buvo pasiry\xc5\xbe\xc4\x99s atlikti taip sunkiai, kaip tik \xc4\xafmanoma. Nors tuo metu Oyama ir tur\xc4\x97jo Nidan (2 Dan) pas Funakoshi, siek\xc4\x97 i\xc5\xa1 karate gauti daugiau. Nors kovos men\xc5\xb3 praktikavimas Japonijos okupacijos metu buvo ir u\xc5\xbedraustas, buvo viet\xc5\xb3 slaptoms treniruot\xc4\x97ms. Oyama susipa\xc5\xbeino su vienu Gogen Yamagushi mokiniu, vardu So Nei Chu, kuris t\xc4\x99s\xc4\x97 jau 1930 metais Chojun Myagi \xc4\xafkurt\xc4\x85 Goju-Ryu-Karate. Greitu laiku Oyama prad\xc4\x97jo v\xc4\x97l treniruotis karate kartu su So Nei Chu, su kuriuo jis artimai susibi\xc4\x8diuliavo. Oyama i\xc5\xa1moko i\xc5\xa1 So, kuris buvo didis filosofas, turintis stipr\xc5\xb3 charakter\xc4\xaf ir didelius dvasinius \xc4\xafsitikinimus, ne tik Goju-Ryu, bet ir budizmo ties\xc5\xb3 ir buvo \xc4\xaf\xc5\xa1ventintas \xc4\xaf Nichiri sekt\xc4\x85. So Nei Chu buvo tas \xc5\xbemogus, kuris Oyama inspiravo vis\xc4\x85 savo gyvenim\xc4\x85 paskirti karate mokslui._NEWLINE_Kai jis prad\xc4\x97jo treniruotis su So, ir toliau rimtai t\xc4\x99s\xc4\x97 Dziudo treniruotes ir per 4 metus pasiek\xc4\x97 Yondan (4 Dan).\n_START_SECTION_\nKaln\xc5\xb3 treniruot\xc4\x97s\n_START_PARAGRAPH_\nPo treniruo\xc4\x8di\xc5\xb3 Oyama m\xc4\x97gdavo aplankyti \xc5\xa1oki\xc5\xb3 pristatymus, kur jis atsipalaiduodavo. Per vien\xc4\x85 pristatym\xc4\x85 jis i\xc5\xa1gelb\xc4\x97jo vienai moteriai, prie kurios priekabiavo vienas lankytojas. Gin\xc4\x8do metu vyras puol\xc4\x97 Oyam\xc4\x85 su peiliu rankoje, \xc5\xa1is blokavo sm\xc5\xabg\xc4\xaf ir sudav\xc4\x97 prie\xc5\xa1ininkui stipr\xc5\xb3 sm\xc5\xabg\xc4\xaf \xc4\xaf galv\xc4\x85, nuo kurio jis vietoje mir\xc4\x97. Nors teisme liudinink\xc5\xb3 parodymais Oyama ir buvo i\xc5\xa1teisintas d\xc4\x97l b\xc5\xabtinosios ginties, \xc5\xa1is \xc4\xafvykis taip j\xc4\xaf sukr\xc4\x97t\xc4\x97, kad jis net nor\xc4\x97jo visam laikui mesti kovos men\xc5\xb3 treniruotes. Kai Oyama su\xc5\xbeinojo kad \xc5\xbemogus, kur\xc4\xaf jis nu\xc5\xbeud\xc4\x97, paliko \xc5\xbemon\xc4\x85 ir vaikus vienus \xc5\xabkyje netoli Tokijo, nusprend\xc4\x97 jiems pad\xc4\x97ti dirbti ir i\xc5\xa1buvo ten kelis m\xc4\x97nesius. Jis nepaliko \xc5\xa1eimos, kol ne\xc4\xafsitikino kad na\xc5\xa1l\xc4\x97 neturi finansini\xc5\xb3 sunkum\xc5\xb3 ir kad jo nelaiko kaltu d\xc4\x97l vyro \xc5\xbe\xc5\xabties._NEWLINE_\xc5\xa0is \xc4\xafvykis tapo lemiamu ta\xc5\xa1ku jo gyvenime. So Nei Chu patar\xc4\x97 Oyamai atsiskirti, treniruoti k\xc5\xabn\xc4\x85 ir dvasi\xc4\x85 ir duoti karate \xc5\xa1ans\xc4\x85 kontroliuoti jo gyvenim\xc4\x85._NEWLINE_1948 m. b\xc5\xabdamas 23 met\xc5\xb3 Oyama susipa\xc5\xbeino su Eiji Yoshikawa, kuris para\xc5\xa1\xc4\x97 roman\xc4\x85 \xe2\x80\x9eMiyamoto Musashi\xe2\x80\x9c. \xc5\xa0i knyga, kaip ir samuraj\xc5\xb3 bu\xc5\xa1ido kodeksas, padar\xc4\x97 jam labai didel\xc4\xaf \xc4\xafsp\xc5\xabd\xc4\xaf. Tais pa\xc4\x8diais metais Oyama ir jo mokinys Yashiro pasitrauk\xc4\x97 \xc4\xaf Minobu kalnus pasi\xc4\x97m\xc4\x99 tik knygas ir reikalingiausius maisto paruo\xc5\xa1imo \xc4\xafrankius. Minobu kalnas buvo ta pati vieta, kur samurajus Miyamoto Musashi gavo inspiracij\xc4\x85 savo dvigubo kardo sistemai Nito-Ryu. Oyamai tai buvo idealiausia vieta treniruot\xc4\x97ms ir inspiracijai. Po \xc5\xa1e\xc5\xa1i\xc5\xb3 m\xc4\x97nesi\xc5\xb3 Yashiro paliko savo mokytoj\xc4\x85, bet So Nei Chu d\xc4\x97ka jis treniravosi vienatv\xc4\x97je toliau ir pasiry\xc5\xbeo tapti stipriausiu karate kovotoju visoje Japonijoje._NEWLINE_Po 14 m\xc4\x97nesi\xc5\xb3 jo rem\xc4\x97jas informavo, kad jis negali daugiau jo paremti, ir taip Oyama gr\xc4\xaf\xc5\xbeo sustiprintu k\xc5\xabnu ir dvasia atgal \xc4\xaf civilizacij\xc4\x85 ir po m\xc4\x97nesio laim\xc4\x97jo pirm\xc4\x85j\xc4\xaf Japonijos kovos men\xc5\xb3 \xc4\x8dempionat\xc4\x85 po antrojo pasaulinio karo._NEWLINE_Oyama buvo nepatenkintas, kad nepabaig\xc4\x97 savo u\xc5\xbesibr\xc4\x97\xc5\xbet\xc5\xb3 3 met\xc5\xb3 vienatv\xc4\x97s treniruo\xc4\x8di\xc5\xb3 ir vis dar jaut\xc4\x97, kad ka\xc5\xbeko jo kovos stiliuje dar tr\xc5\xabksta ir kad jis dar nepasiek\xc4\x97 savo optimalaus potencialo._NEWLINE_Oyama gr\xc4\xaf\xc5\xbeo dar vieniems metams \xc4\xaf kalnus atgal, tam kad treniruot\xc5\xb3si fanati\xc5\xa1kai be pauz\xc4\x97s 12 valand\xc5\xb3 per par\xc4\x85. Jis medituodavo po lediniais kriokliais, \xc5\xa1okin\xc4\x97jo daugyb\xc4\x99 kart\xc5\xb3 per akmenis ir naudojo med\xc5\xbeius ir akmenis kaip Makiwara savo rankoms, kojoms ir p\xc4\x97doms. Kilnodamas didelius akmenis stiprino savo raumenis. Be to ma\xc5\xbeiausiai \xc5\xa1imt\xc4\x85 kart\xc5\xb3 per dien\xc4\x85 kartodavo Kata ir darydavo Kihon pratimus nuo \xc5\xa1imto iki t\xc5\xabkstan\xc4\x8dio kart\xc5\xb3 repeticij\xc5\xb3, taip ie\xc5\xa1kodamas \xc5\xbemogaus i\xc5\xa1tverm\xc4\x97s ribos. Kiekvien\xc4\x85 dien\xc4\x85 vykdavo ir sen\xc5\xb3ju klasikini\xc5\xb3 kov\xc5\xb3 men\xc5\xb3, bei Zen ir filosofijos studijos._NEWLINE_Po 18 m\xc4\x97nesi\xc5\xb3 jis gr\xc4\xaf\xc5\xbeo \xc4\xaf civilizacij\xc4\x85 pilnas pasitik\xc4\x97jimo ir savitvardos ir pradejo demonstruoti pasauliui savo j\xc4\x97g\xc4\x85 ir sugeb\xc4\x97jimus.\n_START_SECTION_\nDievo ranka\n_START_PARAGRAPH_\nTuo laiku kalnuose Oyama prad\xc4\x97jo \xc4\xafsivaizduot, kad gali tik plikom rankom nugal\xc4\x97ti jaut\xc4\xaf. Garb\xc4\x97, kuri\xc4\x85 jis tuo nusipelnyt\xc5\xb3, gal\xc4\x97t\xc5\xb3 jam pad\xc4\x97ti suinteresuoti daugiau \xc5\xbemoni\xc5\xb3 Karate ir \xc4\xaftikinti juo karate keliu. Oyama nusprend\xc4\x97 visas savo karate \xc5\xbeinias panaudoti gyvyb\xc4\x97s ir mirties kovoje prie\xc5\xa1 laukin\xc4\xaf jaut\xc4\xaf._NEWLINE_Garsas apie Oyam\xc4\x85 pasklido greitai. Visoje \xc5\xa1alyje buvo prane\xc5\xa1in\xc4\x97jama apie jo izoliuotas kaln\xc5\xb3 treniruotes bei pergal\xc4\x99 All Japan Tournament._NEWLINE_Naujienos apie jo pasiekimus pasiek\xc4\x97 ir JAV ir 1952 m. Oyama buvo Chicago Pro Wrestler pakviestas \xc4\xaf kovas \xc4\x8cikagoje. Oyama nusprend\xc4\x97 kolkas palaukti kovos su jau\xc4\x8diu ir pri\xc4\x97m\xc4\x97 pakvietim\xc4\x85. Jis kovojo prie\xc5\xa1 tris Wrestler kovotojus ir visada i\xc5\xa1eidavo i\xc5\xa1 kovos laim\xc4\x97toju. Planuotas trumpas vizitas \xc4\x8cikagoje pavirto \xc4\xaf de\xc5\xa1imties m\xc4\x97nesi\xc5\xb3 turne per 32 valstijas, Kanad\xc4\x85, Meksik\xc4\x85 ir Kub\xc4\x85. Oyama kovojo su \xc4\xafvairiausi\xc5\xb3 sporto \xc5\xa1ak\xc5\xb3 kovotojais. Jis nugal\xc4\x97jo visus sportininkus, daugel\xc4\xaf su vienu vieninteliu sm\xc5\xabgiu ir demonstravo ne\xc4\xaftikim\xc4\x85 ir kvap\xc4\x85 gniau\xc5\xbeiant\xc4\xaf Tameshiwari._NEWLINE_Po savo sugr\xc4\xaf\xc5\xbeimo \xc4\xaf Japonij\xc4\x85 Oyama suorganizavo kov\xc4\x85 prie\xc5\xa1 jaut\xc4\xaf. Per vis\xc4\x85 savo karjer\xc4\x85 jis kovojo su 47 jau\xc4\x8diais, keturis i\xc5\xa1 j\xc5\xb3 jis u\xc5\xbemu\xc5\xa1\xc4\x97 vienu sm\xc5\xabgiu, daugeliui nukirto ragus shuto sm\xc5\xabgiu. 1957 m. Meksikoje Oyama buvo taip sunkiai su\xc5\xbeeistas vieno jau\xc4\x8dio, kad tur\xc4\x97jo \xc5\xa1e\xc5\xa1is m\xc4\x97nesius gul\xc4\x97ti ligonin\xc4\x97je. Nepaisant \xc5\xa1io \xc4\xafvykio Oyama kovojo po to ir toliau su jau\xc4\x8diais ir visus juos nugal\xc4\x97jo. D\xc4\x97l gyv\xc5\xabn\xc5\xb3 apsaugos skund\xc5\xb3 jis nutrauk\xc4\x97 \xc5\xa1ias gyvyb\xc4\x97s ir mirties kovas ir prad\xc4\x97jo nauj\xc4\x85 savo karate svajon\xc4\x97s etap\xc4\x85.\n_START_SECTION_\nOyamos Dojo\n_START_PARAGRAPH_\nSavo pirm\xc4\x85j\xc4\xaf Dojo Oyama atidar\xc4\x97 1953 m. po atviru dangumi Meijiro kvartale, Tokijuje. Jo treniruo\xc4\x8di\xc5\xb3 asistentas buvo Kenji Masushima. Daugelis Oyamos pirm\xc5\xb3j\xc5\xb3 moksleivi\xc5\xb3 prie\xc5\xa1 tai mok\xc4\x97si kitus karate stilius ir \xc4\x97jo pas Oyama d\xc4\x97l sunki\xc5\xb3 treniruo\xc4\x8di\xc5\xb3. Kumite treniruot\xc4\x97s buvo pilno kontakto (Jissen), tam kad moksleiviai i\xc5\xa1mokt\xc5\xb3, kokios technikos tur\xc4\x97jo poveik\xc4\xaf, o kokios ne. Tod\xc4\x97l buvo i\xc5\xa1bandytos, perimtos arba i\xc5\xa1mestos \xc4\xafvairiausios technikos. Oyama pri\xc4\x97m\xc4\x97 tik tokias technikas, kurias jis laik\xc4\x97 geriausiomis ir kurios pasiteisindavo kaip efektyviausios, ir taip suk\xc5\xabr\xc4\x97 pagrind\xc4\x85 sav\xc4\x85j\xc4\x85m Karate. D\xc4\x97l treniruo\xc4\x8di\xc5\xb3 intensyvumo ir sunkumo atkrisdavo daug moksleivi\xc5\xb3. Nepaisant to per sekan\xc4\x8dius 3 metus Oyama gal\xc4\x97jo sukurti stipria prad\xc5\xbei\xc4\x85 savo stiliui.\n_START_SECTION_\nKyokushinkai\n_START_PARAGRAPH_\n1956 m. Oyama atidar\xc4\x97 savo pirmaj\xc4\xaf oficial\xc5\xb3 Dojo viename nei\xc5\xa1taigingame pastate u\xc5\xbe Rikkyo universiteto Ikebukuro kvartale, tik pora \xc5\xa1imt\xc5\xb3 metr\xc5\xb3 nutolusiame nuo dabartin\xc4\x97s Honbu vietos. Masushima liko ir toliau mokytoju kartu su Masabi Ishibashi, Kenji Kato, Ken Minamoto ir Eiji Yasuda._NEWLINE_Tais pa\xc4\x8diais metais Oyama i\xc5\xa1rinko savo karate stiliui vard\xc4\x85 Kyokushin. Jis dav\xc4\x97 \xc5\xa1\xc4\xaf vard\xc4\x85 d\xc4\x97l patarl\xc4\x97s: \xe2\x80\x9ePo t\xc5\xabkstan\xc4\x8dio dien\xc5\xb3 treniruo\xc4\x8di\xc5\xb3 esi tik pradinukas, po de\xc5\xa1imt t\xc5\xabkstan\xc4\x8di\xc5\xb3 \xe2\x80\x93 meistras\xe2\x80\x9c. \xc5\xa0i patarl\xc4\x97 jam rei\xc5\xa1k\xc4\x97 \xe2\x80\x9eultimatyvi\xc4\x85 arba paskutin\xc4\x99 ties\xc4\x85\xe2\x80\x9c, kas japoni\xc5\xa1kai rei\xc5\xa1kia Kyoku-shin. D\xc4\x97lto jis nusprend\xc4\x97, kad jo organizacija turi b\xc5\xabti \xc5\xbeinoma kaip Kyokushinkai. Net ir d\xc4\x97l labai sunki\xc5\xb3 treniruo\xc4\x8di\xc5\xb3 nari\xc5\xb3 skai\xc4\x8dius per metus priaugo iki 700 moksleivi\xc5\xb3._NEWLINE_Per sekan\xc4\x8dius de\xc5\xa1imt met\xc5\xb3 Oyama stat\xc4\x97 savo organizacij\xc4\x85 ir prad\xc4\x97jo savo karate misij\xc4\x85 po pasaul\xc4\xaf. Jis tik\xc4\x97jo labai stipriai, kad jo karate ideologija kartu su stipria zen \xe2\x80\x93 budizmo \xc4\xaftaka pareikalaus pasaulio taikos, tod\xc4\x97l keliavo aplink pasaul\xc4\xaf kaip misionierius, kad platinti savo karate moksl\xc4\x85. Kur ir kada jis b\xc5\xabdavo i\xc5\xa1kviestas \xc4\xaf kov\xc4\x85, visada priimdavo i\xc5\xa1\xc5\xa1\xc5\xabk\xc4\xaf ir taip niekada ir nebuvo nugal\xc4\x97tas._NEWLINE_Oyama \xc5\xbeinojo, kad jam vienam ne\xc4\xafmanoma pasiekti visus pasaulio kampelius ir jis realizavo, kad reikia daugiau nei kovos ar pasirodymai, tam kad karate tapt\xc5\xb3 akceptuojamas visame pasaulyje. Oyama sugeb\xc4\x97jo \xc4\xaftikinti savo geriausius mokinius jam pad\xc4\x97ti ir pasiunt\xc4\x97 juos \xc4\xaf skirtingas \xc5\xa1alis. \xc5\xa0ie mokiniai tik\xc4\x97jo Oyama ir jo karate taip stipriai, kad jie sutiko palikti savo gimt\xc4\x85 \xc5\xa1al\xc4\xaf Japonij\xc4\x85 ir apsistoti svetimoje \xc5\xa1alyje, kad atidaryti karate mokykl\xc4\x85 ir mokyti Kyokushin.\n_START_SECTION_\nKyokushin Kaikan\n_START_PARAGRAPH_\nPirmas oficialus Oyamos Dojo, kuris buvo atidarytas 1956 m., buvo naudojamas kartu su baleto studija. Tuo metu vyriausioji Oyama dukt\xc4\x97 studijavo balet\xc4\x85. Po vienos pamokos mokytojas jos paklaus\xc4\x97 ar gal\xc4\x97t\xc5\xb3 susitikti su jos t\xc4\x97vu. Kai Oyama atvyko \xc4\xaf susitikim\xc4\x85, baleto mokytojas jam papasakojo, kad Yakuza daro jam problem\xc5\xb3. Mokytojas paai\xc5\xa1kino, kad jis labai d\xc5\xbeiaugt\xc5\xb3si jei toks garsus karate kovotojas kaip Oyama kartu ir jo studija naudot\xc5\xb3 savoms treniruot\xc4\x97ms. Oyama pritar\xc4\x97 \xc5\xa1iam pasi\xc5\xablymui ir taip buvo \xc4\xafkurtas pirmasis Dojo._NEWLINE_Dojo \xc4\xafk\xc5\xabrimo laikas buvo sunkus Oyamai ir jo \xc5\xa1eimai. Jie prival\xc4\x97jo persikraustyti, o menk\xc5\xb3 pajam\xc5\xb3 i\xc5\xa1 karate vos u\xc5\xbeteko i\xc5\xa1maitinti \xc5\xa1eimai. Bet vistiek Oyama buvo tvirtai nuprend\xc4\x99s i\xc5\xa1auginti stiprius savo karate mokinius._NEWLINE_Nors Oyamos \xc5\xbemona Chiyako ir palaik\xc4\x97 savo vyro entuziazm\xc4\x85 ir j\xc4\xaf pilnai r\xc4\x97m\xc4\x97, jos ir jo vaik\xc5\xb3 nuotaika tuo metu buvo suprantamai nekokia. Vien\xc4\x85 dien\xc4\x85 Oyama ir jo \xc5\xbemona rado Ikebukuro kvartale sklyp\xc4\x85, kuris buvo parduodamas ir Oyama nusprend\xc4\x97 \xc5\xa1\xc4\xaf sklyp\xc4\x85 nupirkti, nors pirkiniui ir tr\xc5\xabko pinig\xc5\xb3, tam, kad galima b\xc5\xabt\xc5\xb3 pastatyti nam\xc4\x85 savo \xc5\xa1eimai. Oyama tur\xc4\x97jo id\xc4\x97j\xc4\x85 para\xc5\xa1yti knyg\xc4\x85, o u\xc5\xbe tai gautas pajamas investuoti \xc4\xaf sklypo pirkim\xc4\x85._NEWLINE_Oyama tur\xc4\x97jo nedelsiant realizuoti savo plan\xc4\x85, nes nors jis ir tur\xc4\x97jo pakankamai daug med\xc5\xbeiagos savo knygai, buvo vis d\xc4\x97lto sunku rasti leid\xc4\x97j\xc4\x85, kuris apsiimt\xc5\xb3 i\xc5\xa1leisti knyg\xc4\x85. Po daugelio leid\xc4\x97j\xc5\xb3 atsisakym\xc5\xb3 Oyama ir jo \xc5\xbemona galvojo, kad j\xc5\xb3 gra\xc5\xbei svajon\xc4\x97 apie nuosav\xc4\x85 b\xc5\xabst\xc4\x85 pasmerkta nei\xc5\xa1sipildyti. Prarad\xc4\x99s beveik visas viltis Oyama kreip\xc4\x97si \xc4\xaf u\xc5\xbej\xc5\xabrio leid\xc4\x97jus, kaip jam buvo patarta. Leidybos direktorius patvirtino knygos leidim\xc4\x85 ir pirmasis knygos \xe2\x80\x9eWhat is Karate\xe2\x80\x9c leidinys tur\xc4\x97jo mil\xc5\xbeini\xc5\xa1k\xc4\x85 pasisekim\xc4\x85. Knygos pasisekimas dav\xc4\x97 Oyamai ir jo \xc5\xbemonai galimyb\xc4\x99 nusipirki i\xc5\xa1svajotam sklypui Ikebukuro._NEWLINE_Pagal Tadashi Nakamura pirmas Oyamos Dojo buvo gana skurdus. Treniruotasi buvo ant paprast\xc5\xb3 medini\xc5\xb3 grind\xc5\xb3, be to nebuvo nei du\xc5\xa1\xc5\xb3 ar persirengimo kambari\xc5\xb3. Persireng\xc4\x97ta buvo tiesiog u\xc5\xbe ant vielos pakabint\xc5\xb3 u\xc5\xbeuolaid\xc5\xb3, prie\xc5\xa1 tai kaip merginos ateidavo \xc4\xaf baleto pamokas. Po vienos vakaro treniruot\xc4\x97s vienas mokini\xc5\xb3 pasteb\xc4\x97jo, kad b\xc5\xabt\xc5\xb3 patogiau tur\xc4\x97ti ir du\xc5\xa1\xc4\x85. Iki to laiko Oyama net ir negalvojo pastatyti savo nuosav\xc4\x85 Dojo, bet kai jis prie savo \xc5\xbemonos pamin\xc4\x97jo \xc5\xa1\xc4\xaf mokinio pasteb\xc4\x97jim\xc4\x85, viskas buvo nuspr\xc4\x99sta. J\xc5\xb3 naujasis namas, kuris vis dar buvo planuojamas, tur\xc4\x97jo palaukti. Chiyako r\xc4\x97m\xc4\x97 vyro id\xc4\x97j\xc4\x85 pastatyti nuosav\xc4\x85 Dojo ir taip buvo pad\xc4\x97tas kertinis pamat\xc5\xb3 akmuo naujam Honbu._NEWLINE_Kyokushin Kaikan statybos buvo didysis Oyamos ir viso Kyokushinkai projektas. Nors Oyamos mokiniai ir pad\xc4\x97jo kuo tik gal\xc4\x97dami, statybos \xc4\x97jo labai i\xc5\xa1 l\xc4\x97to, nes vis dar tr\xc5\xabkdavo pinigini\xc5\xb3 pajam\xc5\xb3._NEWLINE_1964 m. buvo oficialiai atidarytas Oyamos Honbu, kuris stovi Ikebukuro kvartale Tokijuje. Daugiaauk\xc5\xa1tis pastatas susideda i\xc5\xa1 dviej\xc5\xb3 Dojo, pri\xc4\x97mimo kambario, gyvenamojo apartamento, Mas Oyamos biuro, bendradarbi\xc5\xb3 kambari\xc5\xb3 ir parsirengimo kambar\xc4\x97li\xc5\xb3 su sand\xc4\x97liais._NEWLINE_Daugiau nei 30 met\xc5\xb3 iki pat Oyamos mirties buvo visi organizacijos reikalai tvarkomi i\xc5\xa1 \xc5\xa1io Honbu. Daugelis pasaulinio garso karate kovotoj\xc5\xb3 ir \xc5\xbeinom\xc5\xb3 karate instruktori\xc5\xb3 sunkiai treniravosi Kaikan pastate kartu su Sosai Oyama. Oyama padar\xc4\x97 savo Kyokushinkai viena i\xc5\xa1 pa\xc4\x8di\xc5\xb3 did\xc5\xbeiausi\xc5\xb3 karate organizacij\xc5\xb3, kuri turi daugiau nei 50 milijon\xc5\xb3 nari\xc5\xb3 daugiau nei 100 pasaulio \xc5\xa1ali\xc5\xb3. Jis nepavargdamas keliavo po pasaul\xc4\xaf, tam kad platinti Kyokushin ir tam kad pats instruktuot\xc5\xb3 treniruo\xc4\x8di\xc5\xb3 stovyklose ar entuziastingus moksleivius._NEWLINE_Oyama yra daugelio knyg\xc5\xb3 autorius, kurios \xc5\xa1iandien tik arba labai sunkiai gaunamos, arba kainuoja didelius pinigus. Buvo sukurta daugelis \xc4\xafvairi\xc5\xb3 film\xc5\xb3 apie Oyamos gyvenim\xc4\x85, jo treniruotes ir kovas. Japonijoje buvo netgi leid\xc5\xbeiami komiksai apie j\xc4\xaf ir jis buvo \xc5\xbeinomas kaip pats stipriausias t\xc5\xb3 laik\xc5\xb3 karate kovotojas. Per dvi dienas jis kovojo prie\xc5\xa1 300 savo geriausi\xc5\xb3 mokini\xc5\xb3 ir juos visus nugal\xc4\x97jo. \xc5\xa0is rekordas yra iki \xc5\xa1i\xc5\xb3 dien\xc5\xb3 nesum\xc5\xa1tas ir tik labai ma\xc5\xbeai \xc5\xbemoni\xc5\xb3 i\xc5\xa1band\xc4\x97 i\xc5\xa1 to i\xc5\xa1sivys\xc4\x8diusi\xc4\x85 ultimatyvi\xc4\x85 Kyokushin u\xc5\xbeduot\xc4\xaf, vadinam\xc4\x85 Hyakunin, t. y. \xc5\xa1imto kovotoj\xc5\xb3 kov\xc4\x85._NEWLINE_Pa\xc4\x8diam Sosai ir jo \xc5\xbemonai Honbu buvo visas j\xc5\xb3 gyvenimas ir pasi\xc5\xa1ventimas, kuris Honbu padar\xc4\x97 vienu i\xc5\xa1 vis\xc5\xb3 laik\xc5\xb3 pa\xc4\x8di\xc5\xb3 garsiausi\xc5\xb3 Karate Dojo.\n_START_SECTION_\nOyamos palikimas\n_START_PARAGRAPH_\nIki pat savo mirties 1994 m. baland\xc5\xbeio 26 d. Oyama mokino savajame Dojo Kyokushin technikos ir filosofijos. Mirdamas jis paliko didel\xc4\xaf palikim\xc4\x85, pa\xc4\x8di\xc4\x85 did\xc5\xbeiausi\xc4\x85 pasaulyje karate organizacij\xc4\x85 ir dar daugiau, did\xc5\xbeiai gerbiam\xc4\x85 karate, jos inspiruojam\xc4\x85j\xc4\x85 filosofij\xc4\x85 ir stipr\xc5\xb3 atsiminim\xc4\x85 apie vien\xc4\x85 did\xc5\xbeiausi\xc5\xb3 Budo meistr\xc5\xb3, kok\xc4\xaf tik \xc5\xa1is pasaulis mat\xc4\x97. Oyamos mirtis prived\xc4\x97 iki politini\xc5\xb3 ir kult\xc5\xabrini\xc5\xb3 poky\xc4\x8di\xc5\xb3 Kyokushin pasaulyje, kuris be charizmati\xc5\xa1kai stipraus ir vis\xc5\xb3 gerbiamo Sosai suskilo \xc4\xaf atskiras grupes._NEWLINE_Kai Sosai Oyama mir\xc4\x97, \xc5\xa1ali\xc5\xb3 atstovams buvo prane\xc5\xa1ta, kad paskutin\xc4\x97 Oyamos valia visa IKO (International Kyokushinkai Organisation) vald\xc5\xbeia turi atitekti Shihan Shokei Matsui ir daugelis akceptavo \xc5\xa1\xc4\xaf sprendim\xc4\x85. Po keli\xc5\xb3 m\xc4\x97nesi\xc5\xb3 i\xc5\xa1ai\xc5\xa1k\xc4\x97jo, kad testamentas buvo pasira\xc5\xa1ytas tik liudinink\xc5\xb3, o ne paties Oyamos. Did\xc5\xbeiausia problema buvo ta, kad liudininkai ir buvo testamente pamin\xc4\x97tos personos. Tai prived\xc4\x97 iki to, kad buvo labai stipriai suabejota tikr\xc4\x85ja velionio valia. Shihan Zukio Nishida ir Oyamos \xc5\xbemona kreip\xc4\x97si \xc4\xaf teism\xc4\x85 ir po ilgo svarstymo teismas nusprend\xc4\x97, kad testamentas n\xc4\x97ra teisi\xc5\xa1kai pagr\xc4\xafstas. IKO skilimas buvo nei\xc5\xa1vengiamas, Shihan\xc5\xb3 nuomoni\xc5\xb3 skirtumas buvo per didelis ir per daug kaltinim\xc5\xb3 kaitino vis\xc4\x85 situacij\xc4\x85. Sekantys procesai, kaltinimai ir atsiskyrimai sek\xc4\x97 vienas po kito._NEWLINE_Po Oyamos mirties susidar\xc4\x97 trys did\xc5\xbeiosios grup\xc4\x97s ir kelios ma\xc5\xbeesn\xc4\x97s. Kai kurie Shihanai buvo jau nuo IKO atsiskyr\xc4\x99 dar b\xc5\xabnant Oyamai gyvam ir pl\xc4\x97t\xc4\x97 savo nuosavas organizacijas bei tobulino savo Karate stilius._NEWLINE_Kyokushin \xc5\xa1eima i\xc5\xa1siskyr\xc4\x97 ir deja dalinai susipyko, bet tiek karate, tiek filosofija, kuriuos i\xc5\xa1tobulino Sosai Oyama i\xc5\xa1liks dar ilgai ir rodys keli\xc4\x85 daugeliui pasaulio karate kovotoj\xc5\xb3.'